RÅDETS AFGØRELSE

af 15. november 1999

om ændring af afgørelse 97/132/EF om indgåelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter

(1999/837/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Rådets afgørelse 97/132/EF af 17. december 1996 om indgåelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter(1) er endnu ikke trådt i kraft, fordi det er nødvendigt først at foretage visse tekniske ændringer i bilagene til aftalen, før den kan anvendes i praksis;

(2) i afgørelse 97/132/EF er der ikke fastsat nogen procedure for ændring af bilagene; Rådet vedtog den 16. marts 1998 afgørelse 98/258/EF om indgåelse af aftalen mellem Det Europæiske Fællesskab og Amerikas Forenede Stater om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter(2), hvori der er fastsat en sådan procedure;

(3) efter indgåelse af aftalen med New Zealand er der i princippet opnået enighed om ligestilling for en lang række yderligere produkter, og for at tage hensyn hertil må bilag V til aftalen ændres; det er også nødvendigt at ændre visse andre bilag for at tage hensyn til ændringer i kontrolgebyrer og andre administrative anliggender;

(4) for at sikre, at aftalen med New Zealand gennemføres effektivt, og af hensyn til konsekvensen bør proceduren for ændring af bilagene til aftalen med Amerikas Forenede Stater også indarbejdes i afgørelse 97/132/EF;

(5) Fællesskabet og den kompetente myndighed i New Zealand er ved brevveksling blevet enige om sundhedsforanstaltninger i samhandelen med levende dyr og animalske produkter; denne brevveksling bør godkendes -

TRUFFET FØLGENDE AFGØRELSE:

Artikel 1

Afgørelse 97/132/EF ændres således:

1) Artikel 3 affattes således: "Artikel 3

Kommissionen repræsenterer, bistået af repræsentanter for medlemsstaterne, Fællesskabet i den fælles forvaltningskomité, der er omhandlet i aftalens artikel 16, stk. 1.

Fællesskabets holdning til spørgsmål, som skal behandles i denne komité, fastlægges i de relevante organer i Rådet efter traktatens bestemmelser.

Ændringer af bilagene til aftalen som følge af anbefalinger fra den fælles forvaltningskomité vedtages efter proceduren i artikel 29 i direktiv 72/462/EØF(3)."

2) Artikel 4 affattes således: "Artikel 4

For så vidt angår fersk kød og kødprodukter fastsættes der med henblik på gennemførelsen af aftalen efter proceduren i artikel 30 i direktiv 72/462/EØF garantier, der svarer til dem, der er fastsat i nævnte direktiv."

Artikel 2

Brevvekslingen om ændring af bilagene til aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter godkendes på Fællesskabets vegne.

Teksten til brevvekslingen, herunder ændringerne af bilagene til aftalen, er knyttet til denne afgørelse.

Artikel 3

Denne afgørelse offentliggøres i De Europæiske Fællesskabers Tidende.

Den træder i kraft på dagen for offentliggørelsen.

Udfærdiget i Bruxelles, den 15. november 1999.

På Rådets vegne

K. HEMILÄ

Formand

(1) EFT L 57 af 26.2.1997, s. 4.

(2) EFT L 118 af 21.4.1998, s. 1.

(3) EFT L 302 af 31.12.1972, s. 28. Senest ændret ved direktiv 97/79/EF (EFT L 24 af 30.1.1998, s. 31).